CELEX: 62011TN0281
Language: el
Date: 2011-06-03 00:00:00
Title: Υπόθεση T-281/11 P: Αναίρεση που άσκησε στις 3 Ιουνίου 2011 ο Diego Canga Fano κατά της αποφάσεως που εξέδωσε το Δικαστήριο Δημόσιας Διοίκησης στις 24 Μαρτίου 2011 στην υπόθεση F-104/09, Canga Fano κατά Συμβουλίου

13.8.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 238/20
            
         Αναίρεση που άσκησε στις 3 Ιουνίου 2011 ο Diego Canga Fano κατά της αποφάσεως που εξέδωσε το Δικαστήριο Δημόσιας Διοίκησης στις 24 Μαρτίου 2011 στην υπόθεση F-104/09, Canga Fano κατά Συμβουλίου
   (Υπόθεση T-281/11 P)
   2011/C 238/37
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Diego Canga Fano (Βρυξέλλες, Βέλγιο) (εκπρόσωποι: S. Rodrigues και C. Bernard-Glanz, δικηγόροι)
   
      Αντίδικος κατ’ αναίρεση: Συμβούλιο της Ευρωπαϊκής Ένωσης
   
      Αιτήματα του αναιρεσείοντος
   
   Ο αναιρεσείων ζητεί από το Γενικό Δικαστήριο:
   
               —
            
            
               να κρίνει την αίτηση αναιρέσεως παραδεκτή·
            
         
               —
            
            
               να αναιρέσει την απόφαση που εξέδωσε στις 24 Μαρτίου 2011 το Δικαστήριο Δημόσιας Διοίκησης της Ευρωπαϊκής Ένωσης στην υπόθεση F-104/09·
            
         
               —
            
            
               να δεχθεί το αίτημα ακυρώσεως και το αγωγικό αίτημα τα οποία υπέβαλε ο νυν αναιρεσείων ενώπιον του Δικαστηρίου Δημόσιας Διοίκησης, διευκρινιζομένου, πάντως, ότι ο αναιρεσείων, ικανοποιούμενος με την αναίρεση της αναιρεσιβαλλομένης αποφάσεως, θα ήταν διατεθειμένος να δεχθεί ένα συμβολικό ευρώ προς αποκατάσταση της υλικής ζημίας και της ηθικής βλάβης τις οποίες υπέστη·
            
         
               —
            
            
               να καταδικάσει το Συμβούλιο στα δικαστικά έξοδα αμφοτέρων των δικών.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεως, ο αναιρεσείων προβάλλει ένα μοναδικό λόγο αναιρέσεως, ο οποίος περιλαμβάνει τρία σκέλη και αντλείται από νομική πλάνη.
   
               —
            
            
               Με το πρώτο σκέλος, ο αναιρεσείων υποστηρίζει ότι το Δικαστήριο Δημόσιας Διοίκησης ερμήνευσε τις εφαρμοστέες διατάξεις κατά τρόπο αντίθετο προς αυτόν που έχουν καθορίσει με τη νομολογία τους το Δικαστήριο και το Γενικό Δικαστήριο όσον αφορά τη διακριτική ευχέρεια της ΑΔΑ (σκέψεις 35 και 36 της αναιρεσιβαλλομένης αποφάσεως).
            
         
               —
            
            
               Με το δεύτερο σκέλος, ο αναιρεσείων υποστηρίζει ότι το Δικαστήριο Δημόσιας Διοίκησης άντλησε συμπεράσματα μη ερειδόμενα στο δίκαιο κατά την άσκηση του ελέγχου του όσον αφορά την ύπαρξη πρόδηλης πλάνης εκτιμήσεως (σκέψεις 48, 51, 52, 58, 78 και 79 της αναιρεσιβαλλομένης αποφάσεως) και αντιφάσκει προς τα δικά του κριτήρια, με τα οποία υποτίθεται ότι αντικατέστησε εκείνα της νομολογίας του Δικαστηρίου και του Γενικού Δικαστηρίου.
            
         
               —
            
            
               Με το τρίτο σκέλος, ο αναιρεσείων υποστηρίζει ότι η αιτιολογία του Δικαστηρίου Δημόσιας Διοίκησης ενέχει ανακρίβειες ως προς τα πραγματικά περιστατικά καθώς και αλλοίωση ή μη λήψη υπόψη αποδεικτικών στοιχείων που τέθηκαν στη διάθεσή του (σκέψεις 80, 81, 85, 88 και 90 της αναιρεσιβαλλομένης αποφάσεως).